
Referat af ordinært virksomhedsmøde i DanPilot 27. april 2023 


Den 27. april 2023 blev der afholdt ordinært virksomhedsmøde i DanPilot (CVR nr. 30071735), hos 
DanPilot, Havnepladsen 3A, 5700 Svendborg. 


Virksomhedsmødet blev afholdt som et delvist elektronisk møde. 
Den danske stat var repræsenteret af Erhvervsministeriet v/departementschef Michael Dithmer. 


Til stede var endvidere bestyrelsesformand Søren Jespersen, næstformand Marianne Granhøj samt 
bestyrelsesmedlemmerne Albert Ole Philipsen, Ole Sohn og Peter Nordahl Thomsen. 


Fra Rigsrevisionen deltog Jeppe Hvidberg. 
Fra Deloitte deltog statsautoriseret revisor Michael Kurup Andersen. 


Fra DanPilot deltog CEO Erik Merkes Nielsen og Head of Secretariat & Communication Michael 
Rasmussen. 


Endelig deltog fra Erhvervsministeriet administrationsdirektør Carsten Kjær Joensen, kontorchef 
Kasper Hjortebjerg Lund og specialkonsulent Johanne Leth Sønnichsen samt fra advokatfirmaet 
Poul Schmith advokat Peter Hedegaard Madsen. 


Virksomhedsmødet var åbent for pressen. 
0000000 


Der forelå følgende dagsorden: 


Udpegning af dirigent. 

Bestyrelsens mundtlige beretning om DanPilots virksomhed i det forløbne år. 

Forelæggelse af årsrapport med revisionspåtegning til godkendelse. 

Beslutning om anvendelse af overskud eller dækning af underskud i henhold til den godkendte 

årsrapport, herunder fastsættelse af eventuelt udbytte. 

5. Bestyrelsens orientering om forventede tiltag af politisk eller økonomisk interesse i det kom- 
mende år samt en orientering om bestyrelsens forventninger til resultaterne for de kommende år. 

6. Eventuelle forslag fra erhvervsministeren eller bestyrelsen. 


Bone 


7. Valg af medlemmer til bestyrelsen, herunder formand og næstformand, samt orientering om 
bestyrelseskandidaters erhvervsmæssige baggrund og ledelseshverv i danske og udenlandske 
virksomheder. 

8. Valg af statsautoriseret revisor. 

9. Eventuelt. 

Ad1 
Til dirigent valgtes advokat Peter Hedegaard Madsen. 


Dirigenten takkede for hvervet og konstaterede, at virksomhedsmødet var lovligt indkaldt, at dags- 
ordenen var i overensstemmelse med vedtægten, og at virksomhedsmødet var beslutningsdygtigt. 


Ad 2 
Formanden aflagde beretning om DanPilots virksomhed i det forløbne år. 


Formanden bemærkede i den forbindelse følgende: 


Starten i 2022 var præget af Covid 19, og da pandemien endelig slap sit greb, blev den afløst af en 
stor og trist international begivenhed — krigen i Ukraine. 


Virksomheden oplevede i kølvandet på krigen en stigende efterspørgsel på DanPilots ydelser, som 
på meget kort tid steg med 25 %. Den kraftige stigning påvirkede alle DanPilots segmenter og med- 
førte nye trafikmønstre i transitten med flere længere lodsninger og en større balance i nord- og 
sydgående trafik end tidligere set. Den stigende trafik og efterspørgsel på DanPilots ydelser forven- 
tes at vare ved i det meste af 2023. 


DanPilot har således iværksat en historisk stor rekruttering af nye medarbejdere for at imødegå den- 
ne efterspørgsel samt være i stand til at varetage forsyningspligten. Inden for kort tid er DanPilots 
ressourcebehov gået fra at have for mange medarbejdere under aktivitetsnedgangen under pandemi- 
en, til at skulle opnormere under den pludselige aktivitetsstigning i 2022. Ledelsen traf i 2020 en 
beslutning om ikke at afskedige personale under pandemien, en beslutning som efterfølgende har 
hjulpet DanPilot med at sikre opretholdelse af forsyningspligten. 


2022 var også stærkt præget af Rigsrevisionens undersøgelse af lodsningsområdet, som pågik gen- 
nem det meste af året. DanPilot har i hele perioden understøttet undersøgelsen, for at beretningen 
kunne blive udarbejdet på et så fuldstændigt grundlag som muligt. Under hele forløbet har der været 
en god og konstruktiv dialog mellem Rigsrevisionen og DanPilot. DanPilot har hilst undersøgelsen 
velkommen og tager beretningen til efterretning. 


Grundet den pludselige og uventede vækst i efterspørgslen i 2022 opnår DanPilot et resultat, som 
må betragtes som værende ekstraordinært. Dette kan i høj grad tilskrives medarbejdernes høje dedi- 
kation samt de gode kunderelationer, som DanPilot har udviklet igennem mange år. Netop kundere- 
lationer vægter DanPilot højt og til trods for det pludselige spring i efterspørgsel, og udfordringerne 
ved at levere lods rettidigt i en så markant ændret situation, viser den årlige kundeundersøgelse et 
fortsat meget højt niveau af tilfredshed med DanPilots ydelser. 

DanPilot har bl.a. på baggrund af det ekstraordinære resultat for 2022 valgt at reducere de generelle 
takster for transitlodsninger med 3 % for 2023. 


I 2023 er der stor fokus på medarbejdernes fysiske rammer. DanPilots nuværende domicil i det Gule 
Pakhus i Svendborg er utidssvarende, og DanPilot overtager 1. juni nye lokaler i Svendborg Mari- 
time Erhvervspak, som opføres på nabogrunden til det nye SIMAC i Svendborg. DanPilot vil med 
denne lokation drage nytte af de nye fælles synergier i byens maritime klynge. 


Der er ligeledes fokus på lodsstationer rundt i hele landet. I 2022 blev den nye lodsstation i Skagen 
officielt indviet, og i 2023 arbejdes der på en modernisering af lodsstationerne i både Grenå, Dra- 
gør, Fredericia og Gabet (ved Odense Fjord). De forbedrede rammer giver mulighed for at styrke 
kvaliteten og fleksibiliteten i den service, DanPilot leverer til kunderne og derved sikre sejladssik- 
kerheden og havmiljøet i Danmark bedst muligt. 


Formanden bemærkede endvidere, at man i DanPilot har et målrettet fokus på samfundsansvar, og 
at virksomheden i den forbindelse udvider arbejdet med CSR til en egentlig ESG-rapport for 2023. I 
2022 vedtog bestyrelsen ligeledes en Klima- og Bæredygtighedspolitik, som skal understøtte Dan- 
Pilots arbejde med den grønne omstilling af virksomhedens daglige drift. 


Departementschef Michael Dithmer takkede for beretningen og bemærkede, at virksomheden skulle 
balancere mange forskellige hensyn, at balancen var vanskelig, hvilket også var afspejlet i ministe- 
rens svar på Rigsrevisionens undersøgelse. Med disse bemærkninger tog han beretningen til efter- 
retning. 


Ad 3 

Dirigenten oplyste, at den opdaterede årsrapport var fremsendt til deltagerne i virksomhedsmødet 
forud herfor, og at såvel ledelsen som revisionen havde godkendt den opdaterede årsrapport, der 
forelå med revisionspåtegning til virksomhedsmødets godkendelse. 


Erik Merkes Nielsen oplyste, at omsætningen i begyndelsen af 2022 fortsat var påvirket af pande- 
mien. Fra andet kvartal steg aktiviteten markant. Den betydelige stigning i efterspørgsel medførte, 
at omsætningen for hele 2022 steg med 25 % i forhold til 2021, og at DanPilot havde et ekstraordi- 
nært godt år målt på omsætningen. Omsætningen i 2022 var 508,7 mio. kr. mod en omsætning på 
407,7 mio. i 2021. 


DanPilot leverede et EBITDA på 38,4 mio. kr. og dermed en fremgang på 19,1 mio. kr. i forhold til 
2021. Resultatet udgjorde 18,1 mio. kr. mod 4,8 mio. kr. i 2021. 


Egenkapitalen er i årets løb forøget med 10,9 mio. kr. i forhold til 2021, så den nu udgør 154 mio. 
kr. 


DanbPilot AV 77 


I forhold til segmenterne bemærkede Erik Merkes Nielsen, at omsætningen fordeler sig med 65 % 
på transitsegmentet, 30 % på havnesegmentet og 5 % på servicesegmentet. Overordnet er resultatet 
sammensat af aktiviteterne i de forskellige segmenter, og havnesegmentet er fortsat tabsgivende, 
dog i væsentlig mindre grad end i forrige år. 


Antallet af lodsninger er samlet set øget kraftigt i forhold til 2021. I transitsegmentet har der været 
en stigning på 840 lodsninger svarende til 10 %. Stigningen er markant i forhold til året før, hvilket 
skyldes en generel øget markedsaktivitet samt en stigning i sydgående transitlodsninger. I tillæg er 
der leveret flere længere lodsninger i transitsegmentet. I havnesegmentet har der været en fremgang 
på 521 lodsninger svarende til 4 %. Havnemarkedet har ligeledes oplevet en generel fremgang kob- 
let med krydstogtsmarkedet, der ikke længere er påvirket af pandemien i samme grad som tidligere. 


Servicesegmentet har i 2022 oplevet en kraftig stigning ift. året før. Dette skyldes særligt, at kryds- 
togssegmentet i Grønland er vendt retur efter pandemien. 


I årsrapporten er der henvist til DanPilots CSR-rapport, der bliver den sidste, idet der for 2023 bli- 
ver udarbejdet en ESG-rapport. DanPilots kerneopgave er at sikre havmiljøet og sejladssikkerheden, 
hvilket er vigtige samfundsopgaver. I CSR-rapporten er der fremhævet vigtige elementer af, hvor- 
dan DanPilot har arbejdet med virksomhedens rekruttering og uddannelse af særligt nye lodser. I 
2022 betød en kraftig stigning i skibstrafikken, at der på rekordtid blev behov for en historisk stor 
rekrutteringsproces for at imødekomme efterspørgslen. Ligeledes tydeliggøres det faglige arbejdes 
betydning for den store kundetilfredshed, som DanPilot oplever med den leverede service. 


Årsrapporten er revideret af såvel Rigsrevisionen som Deloitte, og som det fremgår aflægges regn- 
skabet med blank påtegning. Det blev fremhævet, at DanPilot har et meget konstruktivt samarbejde 
med begge revisorer. Erik Merkes Nielsen takkede særligt Lynge Skovgaard fra Deloitte for et godt 
samarbejde, mange gode råd og en stor indsats i hans virke som revisor for DanPilot igennem man- 
ge år. 


Årsregnskabet blev på denne baggrund godkendt af departementschef Michael Dithmer. 

Ad 4 

Bestyrelsen havde indstillet, at årets resultat blev fremført til næste regnskabsår i overensstemmelse 
med det i årsrapporten anførte. 


Indstillingen blev godkendt af departementschef Michael Dithmer. 


Ad 5 
Formanden oplyste, at bestyrelsen havde 3 overordnede fokusområder for 2023: 

For det første er der fokus på at digitalisere og modernisere lodsydelserne. Der er fuldt fokus på 
både fjernlodsning og dronelodsning. For fjernlodsninger er der en testbekendtgørelse på vej fra 
Søfartsstyrelsen, som muliggør test af fjernlodsninger uden lods ombord på skibet. Der er tale om 
en vigtig milepæl i arbejdet med at gøre fjernlodsninger til et kommercielt produkt. Hvad angår 
dronelodsninger har DanPilot tilført midler til at iværksætte omfattende test, som vil komme til at 
foregå på et testcenter i Esbjerg med henblik på at gennemføre lodsninger til og fra Esbjerg Havn. 


For det andet har bestyrelsen fokus på rekruttering, trivsel og kompetencer blandt medarbejderne i 
DanPilot. Dette omhandler både den store rekruttering, som allerede er iværksat med henblik på at 
imødekomme den stigende efterspørgsel, men samtidig også at sikre fremtidens kompetencer i 
DanPilot, bl.a. for at imødegå en stigende digitalisering og ønsket om at skabe diversitet i medar- 
bejdersammensætningen. 


For det tredje er der fortsat stort fokus på DanPilots rammevilkår. Rigsrevisionen har med sin un- 
dersøgelse belyst en række spørgsmål, som DanPilot i samarbejde med Erhvervsministeriet vil bi- 
drage mest muligt til at afklare. 


Formanden oplyste, at det er forventningen, at der sker en normalisering af aktiviteterne i 2023 med 
forsat stort fokus på at tiltrække og uddanne kompetente lodser. Trods den geopolitiske uro og til- 
hørende globale handelsusikkerheder, der påvirker skibstrafikken, forventer DanPilot et positivt 
koncernregnskab for 2023 på 2-5 mio. kr. 


Departementschef Michael Dithmer tog orienteringen til efterretning. 


Ad 6 
Der forelå ikke noget til behandling. 


Ad 7 
Der forelå ikke noget til behandling. 


Ad 8 

Bestyrelsen havde indstillet, at Deloitte Statsautoriseret Revisionspartnerselskab blev valgt som 
virksomhedens statsautoriserede revisor, idet Deloitte samtidig havde tilkendegivet at ville påtage 
sig hvervet. 


Departementschef Michael Dithmer tiltrådte indstillingen. 


Ad9 
Der forelå intet til behandling. 

Formanden takkede afslutningsvis alle for deltagelse i virksomhedsmødet, han takkede Erhvervs- 
ministeriet for det gode samarbejde, og derefter rettede han en stor tak til alle medarbejderne i Dan- 
Pilot for et meget stort engagement i et vanskeligt år. 


Dirigenten konstaterede, at alle punkter på dagsordenen var udtømt. Herefter blev virksomhedsmø- 
det hævet. 


Som dirigent: 


København, den 11. maj 2023 


CU2 I 


Peter Hedegaard Mådsen 
Advokat 


